যুত

যুত হলো জাট শব্দের আরবি রূপ। জাট সম্প্রদায়ের লোকেরা প্রাথমিকভাবে সিন্ধু নদের নিচের অঞ্চলে বাস করত। তারপর তারা সাসানীয় সাম্রাজ্যের সময়ে, প্রায় ৫০০ খ্রিস্টাব্দ থেকে, মেসোপটেমিয়া অঞ্চলেও বসবাস শুরু করে। তবে তাদের বড় ধরনের স্থানান্তর উমাইয়া খিলাফত প্রতিষ্ঠিত হওয়ার পরে ঘটে। তারা ইসলামী স্বর্ণযুগের সময় নিম্ন ইরাকের অন্যতম প্রধান জাতিগোষ্ঠী ছিল এবং মুসলিম রাষ্ট্রগুলিকে ভাড়াটে সৈন্য সরবরাহ করত। তবে এই সম্প্রদায়ের উল্লেখ ১১শ শতাব্দীর পর আরবদের লেখা ইতিহাসে আর পাওয়া যায় না।

ইতিহাস

মাতৃভূমি 
৮ম শতাব্দীর প্রথম দিকে উমাইয়া খিলাফতের সিন্ধু বিজয়ের সময়, যুত (জাট) সম্প্রদায়ের লোকেরা মকরান এবং তুরান (সহ কিকান, আধুনিক কালাত) অঞ্চলগুলিতে বাস করত, যা সিন্ধু নদীর পূর্ব তীরে অবস্থিত মনসুরা এবং মুলতান শহরগুলি পর্যন্ত বিস্তৃত ছিল। ইবনে খোরদাদবেহের মতে, জাটরা ওই অঞ্চলের সমগ্র বাণিজ্যপথ রক্ষা করত, যা বিলাদ আল-জাত (জাটদের ভূমি) নামে পরিচিত। মুসলিম বিজয়ের সময় (বা তার আগে) মকরানে উল্লেখযোগ্য সংখ্যক যুত বাস করত, যারা পরবর্তী শতাব্দীতে সিন্ধুতেও পূর্ব দিকে স্থানান্তরিত হয়। গোয়েজে বলেন যে যুতরা সিন্ধু থেকে উদ্ভূত একটি জনগোষ্ঠী এবং দাবি করেন যে তারা সাসানীয় সাম্রাজ্য জুড়ে ছড়িয়ে পড়ে। আল-খারেজমি তাদের উৎপত্তি ব্যাখ্যা করে বলেন যে তাদের শিকড় সিন্ধে এবং তাদের আসল নাম "জিট" আরবীকরণ হয়ে "যুত" হয়েছে। তিনি আরও জোর দিয়ে বলেন যে যুতরা বাদরকা (রাস্তা) রক্ষার কাজে নিয়োজিত ছিল। তবে আরবি সাহিত্যে সিন্ধ বর্তমান সিন্ধু প্রদেশ ও মকরানের চেয়ে বড় একটি অঞ্চলের দিকে ইঙ্গিত করত, এবং "সিন্ধের ভূমি" বলতে সিন্ধু উপত্যকা বা সিন্ধু নদ দিয়ে অতিক্রান্ত এলাকাকে বোঝানো হতো।

প্রাথমিক ইসলামী আরব
প্রাথমিক ইসলামী যুগের আরবে, যুত জাতির বাণিজ্যিক কর্মকাণ্ড তাদের সেখানে বসতি স্থাপনে সহায়ক হয়। তারা ইসলামের আগমনকালের পূর্বেই আরবে বসবাস করত, বিশেষত পারস্য উপসাগরীয় অঞ্চলে এবং মুহাম্মদ এর সাথে তাদের যোগাযোগের কথা জানা যায়। মুহাম্মদ বর্ণনা করেন যে মূসা এর শারীরিক গঠন যুতদের অনুরূপ ছিল। তিনি উল্লেখ করেন যে মুসা এর গায়ের রং বাদামী, চুল সোজা এবং দেহের গড়ন লম্বা ছিল, যা যুতদের সাথে সাদৃশ্যপূর্ণ। আরেকটি ঘটনায়, আয়িশা অসুস্থ হয়ে পড়লে, তার ভাগ্নে তার চিকিৎসার জন্য একজন যুত চিকিৎসককে ডেকে আনেন। আল-তাবরির মতে, কিছু যুত রিদ্দার যুদ্ধে মুসলিমদের বিরুদ্ধে অংশ নেয়।

সাসানীয় সাম্রাজ্য
সাসানীয় সম্রাট পঞ্চম বাহরাম (৪৩১ – ৩৮) উপকূলীয় অঞ্চলে গোত্রীয় পুনর্বাসনের নীতি গ্রহণ করেন বলে জানা যায়। এর ফলে বহু যুত বিশাল মহিষের পাল নিয়ে দক্ষিণ ইরাকের জলাভূমি অঞ্চলে অভিবাসিত হয় এবং সেখানে তারা ব্যাপকভাবে ধান চাষের প্রচলন করে। তারা সম্ভবত চারণভূমির সন্ধানে সেখানে এসেছিল। ইরাকে 'নাহর আল-যুত' নামে একটি খাল এবং খুজিস্তান বা বাহরাইনে 'যুত' নামে একটি অঞ্চলের মাধ্যমে তাদের উপস্থিতির প্রমাণ পাওয়া যায়। তারা খুজিস্তানের 'হাওমাত আল-যুত' শহরেও বসবাস করত।

সাসানীয় সাম্রাজ্যের শেষ সম্রাট তৃতীয় ইয়াযদগারদ আরবদের বিরুদ্ধে যুদ্ধে সাহায্যের জন্য সিন্ধু থেকে যুতদের ডেকে আনেন। তারা সাসানীয় সাম্রাজ্যের পক্ষে ভাড়াটে অশ্বারোহী সৈন্য হিসেবে লড়াই করে, পরবর্তীতে মুসলিমদের পক্ষে যোগ দেয়। ৬৪০ সালে মুসলিমরা ইরানের আহওয়াজ শহর অবরোধ করলে, যুতরা পারসিক আসওয়ারানদের সাথে একত্রে শহর রক্ষায় প্রবল প্রতিরোধ গড়ে তোলে। পরবর্তীতে, আসওয়ারানরা, যারা খিলাফত যুগে আসাওয়িরা নামে পরিচিত ছিল, বনু তামিমের মিত্র হিসেবে বসরায় বসতি স্থাপন করে।

রাশিদুন ও উমাইয়া খিলাফত
যুত সম্প্রদায় বসরা গ্যারিসন শহরে একটি বড় জনগোষ্ঠী গঠন করে এবং আন্ত-গোত্রীয় যুদ্ধে, আরব গোত্র বনু হানজালার মিত্র হয়ে উঠে।আলির শাসনামলে বসরার কোষাগার ৪০ বা ৪০০ জন যুত সৈন্য দ্বারা রক্ষিত ছিল। তাদের নেতা ছিলেন আবু সালামা আল-জুত্তি। আবু মিখনাফের বর্ণনা অনুযায়ী, তালহা ও জুবায়েরের নেতৃত্বে বিদ্রোহীরা শহর দখল করলে এই সৈন্যরা বাইতুল-মাল (কোষাগার) রক্ষা করতে গিয়ে নিহত হয়। ৬৫৬ সালে উটের যুদ্ধে যুত বাহিনী তাদের নেতা আলী বিন দানূরের অধীনে আলির পক্ষে যুদ্ধ করে।

৬৭০ সালে বিপুল সংখ্যক যুত জনগোষ্ঠীকে আসওয়ারানদের সঙ্গে সিরিয়ার উপকূলবর্তী শহরগুলোতে, যেমন: আন্তাখ্যা, বৈরুত ও ত্রিপোলিতে স্থানান্তর করা হয়। এটি পূর্ববর্তী গ্রীক জনগোষ্ঠীর স্থলে তাদের প্রতিস্থাপন করে এবং আন্তাখ্যার একটি এলাকা তাদের নামে পরিচিতি লাভ করে। উমাইয়া খলিফা প্রথম মুয়াবিয়ার এই পদক্ষেপের উদ্দেশ্য ছিল বাইজেন্টাইন সাম্রাজ্যের সম্ভাব্য নৌ আক্রমণ প্রতিহত করা। এই সময় যুত ও তাদের সহযোগী গোষ্ঠীগুলোর প্রধান ভূমিকা ছিল বিভিন্ন প্রদেশের গভর্নরদের নিরাপত্তা প্রদান এবং বিদ্রোহ দমন করা। তারা প্রাদেশিক কোষাগার রক্ষায় বিশেষ সৈন্য হিসেবেও কাজ করত। যুতরা মেসোপটেমিয়ায় এতটাই দীর্ঘ সময় ধরে বসবাস করে যে, তাদের সিন্ধি বা ভারতীয়দের থেকে আলাদা বলে গণ্য করা হতো। ইরাক ও অন্যান্য অঞ্চলে তাদের নিজস্ব নেতাদের অধীনে পৃথক সামরিক ইউনিট ছিল, যা মুসলিম সমাজে তাদের একটি স্বতন্ত্র উপজাতি হিসেবে মর্যাদা এনে দিয়েছিল।

গ্রন্থপঞ্জি

তথ্যসূত্র

টীকা

জাট
ইরাকের জাতিগোষ্ঠী